b'\n_START_ARTICLE_\nInklingai\n_START_PARAGRAPH_\nInklingai buvo Oksfordo universitete XX a. 4-6 de\xc5\xa1imtmetyje gyvavusi literat\xc5\xb3 diskusij\xc5\xb3 grupel\xc4\x97. Jos nariai daugiausia buvo universiteto akademikai. Inklingams priklaus\xc4\x97 J. R. R. Tolkienas, C. S. Lewisas, Owen Barfield, Charles Williams, Adam Fox, Hugo Dyson, Robert Havard, Nevill Coghill, Charles Leslie Wrenn, Roger Lancelyn Green, James Dundas-Grant, John Wain, R. B. McCallum, Gervase Mathew, C. E. Stevens, J.A. W. Bennett, lordas David Cecil, Christopher Tolkien ir Warren Lewis._NEWLINE_Inklingai buvo literat\xc5\xabros m\xc4\x97g\xc4\x97jai ir profesional\xc5\xabs tyrin\xc4\x97tojai. Jie dom\xc4\x97josi magine fantastika. Savo darbuose daug kur r\xc4\x97m\xc4\x97si krik\xc5\xa1\xc4\x8dioni\xc5\xa1komis vertyb\xc4\x97mis, ta\xc4\x8diau tarp j\xc5\xb3 b\xc5\xabta ir ateist\xc5\xb3 bei antroposof\xc5\xb3._NEWLINE_Visi inklingai buvo vyrai (kaip \xc4\xafprasta to meto universiteto klubams). Per susitikimus jie skaitydavo savo k\xc5\xabryb\xc4\x85. Inklingai pirmieji i\xc5\xa1girdo skaitant Lewiso roman\xc4\x85 \xe2\x80\x9eOut of the Silent Planet\xe2\x80\x9c, Tolkieno \xe2\x80\x9e\xc5\xbdied\xc5\xb3 valdov\xc4\x85\xe2\x80\x9c ir kt. \xc4\xaeprastin\xc4\x97 inkling\xc5\xb3 susitikimo vieta buvo Lewiso kambariai Magdalenos koled\xc5\xbee arba u\xc5\xbeeigoje \xe2\x80\x9eThe Eagle and Child\xe2\x80\x9c, kuri\xc4\x85 perkrik\xc5\xa1tijo \xe2\x80\x9eThe Bird and the Baby\xe2\x80\x9c arba tiesiog \xe2\x80\x9eThe Bird\xe2\x80\x9c. Ta\xc4\x8diau \xc4\x8dia savo rankra\xc5\xa1\xc4\x8di\xc5\xb3 neskaitydavo. V\xc4\x97liau susirinkimai persik\xc4\x97l\xc4\x97 \xc4\xaf bar\xc4\x85 \xe2\x80\x9eThe Lamb and Flag\xe2\x80\x9c._NEWLINE_B\xc5\xabrelio pavadinimas siejasi su apie 1931 m. universiteto studento Edward Tangye Lean \xc4\xafkurtu klubu, kurio tikslas buvo garsiai skaityti savo k\xc5\xabryb\xc4\x85. \xc5\xa0iam klubui priklaus\xc4\x97 studentai ir d\xc4\x97stytojai, tarp j\xc5\xb3 buvo ir Tolkienas su Lewisu. 1933 m. Leanas paliko Oksford\xc4\x85, ir klubas apmir\xc4\x97, ta\xc4\x8diau pavadinim\xc4\x85 Lewisas su Tolkienu panaudojo savo b\xc5\xabreliui pavadinti.'